《夜同曹野臣宿西清馆》
明代·王醇

夕烟如雨滃山脚，烟际园林隔层幕。
遥灯一点透微红，正月花层闪萤爝。
路穷石子横塘角，小门轻响迸鱼钥。
纸帏絮被重重阁，新诗搅思眠难着。
十载清颜梦中索，此宵是梦翻愁觉。

作者简介：明南直隶扬州人，字先民。弱冠善辞赋，性放荡不羁，从季父游京师，日醉市楼，挟妓走马。大将军麻贵阅兵，醇轻裘快马，驰突演武场，引弓破的，矢矢相连属，又舞双剑如飞。大将军欲用之。笑谓：“家本书生，聊用游戏耳。”后归扬州慈云庵为僧。有诗集，深情孤诣，秀句错出，澄怀观道，超然有得。